**OBRAZLOŽENJE POSEBNOG DIJELA IZVJEŠTAJA O IZVRŠENJU FINANCIJSKOG PLANA POSLOVANJA INSTITUTA ZA FILOZOFIJU**

**za razdoblje od 1. siječnja 2024. do 31. prosinca 2024. godine**

**Sažetak djelokruga rada proračunskog korisnika**

U skladu s odredbama članka 3. Statuta, Institut za filozofiju provodi znanstvene projekte od strateškog značaja za Republiku Hrvatsku i sudjeluje u razvoju znanstvene infrastrukture u suradnji s drugim znanstvenim i visokoškolskim ustanovama. U njegovu djelokrugu su znanstvena istraživanja u području humanističkih i društvenih znanosti, s naglaskom na filozofiju kao središnju djelatnost. Institut se bavi istraživanjima u području teorijske i praktične filozofije, povijesti filozofije i hrvatske filozofske baštine, kao i filozofskim aspektima suvremenih političkih, kulturnih, znanstvenih i tehnoloških procesa. Sustavno prikuplja i obrađuje filozofska djela, posebno hrvatska, te potiče njihovo proučavanje, prevođenje i objavljivanje, uz posebnu brigu o razvoju filozofije na hrvatskom jeziku. Institut također promiče filozofiju i razvija kritičko mišljenje u javnom prostoru.

Dugoročna vizija razvoja Instituta zacrtana je Strateškom programu znanstvenih istraživanja na Institutu za filozofiju. Ona predviđa da Institut postane:

* znanstvena ustanova na kojoj se sustavno i postojano njeguje znanstvena izvrsnost, prema najvišim standardima znanstvenog istraživanja,
* međunarodno afirmirana znanstvena ustanova,
* na kojoj se provode međunarodni znanstveni projekti i programi,
* koja sudjeluje u provedbi međunarodnih doktorskih programa,
* koja je uspostavila trajnu i kontinuiranu suradnju sa srodnim inozemnim institutima i sveučilišnim odjelima,
* koja svoja znanstvena istraživanja uspješno prezentira ne samo na nacionalnoj nego i na međunarodnoj razini,
* znanstvena ustanova na kojoj se istraživanja (osobito ona koja se odnose na povijest hrvatske filozofije) provode u intenzivnoj suradnji s ekspertima iz drugih struka i disciplina, iz zemlje i inozemstva (primjerice na zajedničkim interdisciplinarnim međunarodnim znanstvenim projektima),
* znanstvena ustanova na kojoj se u okviru dugoročnih znanstvenih projekata izdaju sabrana ili izabrana djela pojedinih filozofa iz povijesti hrvatske filozofije,
* znanstvena ustanova koja njeguje pluralizam pristupa, metodologija i predmeta istraživanja, svojstven suvremenoj filozofiji,
* filozofska ustanova koja je otvorena prema drugim znanostima, kako humanističkim i društvenim tako i prirodnim, pri čemu čuva posebnost filozofskog pristupa u odnosu na te znanosti,
* znanstvena ustanova koja u svome javnom angažmanu promiče filozofiju kao argumentiran, racionalan i kritički odnos prema svijetu i u tom okviru pridonosi aktualnim raspravama o relevantnim javnim pitanjima.

**Struktura zaposlenika Instituta za filozofiju**

Struktura zaposlenika na Institut za filozofiju u 31. prosinca 2024. godini je bila sljedeća:

* 19 djelatnika zaposleno je na znanstvenim radnim mjestima,
* 6 djelatnika zaposlena su na suradničkim radnim mjestima,
* 7 djelatnika zaposleno je u pratećim službama.

**PROGRAMSKO FINANCIRANJE JAVNIH ZNANSTVENIH INSTITUTA**

Zakonske i druge pravne osnove

* Zakon o znanstvenoj djelatnosti i visokom obrazovanju
* Zakon o ustanovama
* Uredba o nazivima radnih mjesta i koeficijentima složenosti poslova u javnim službama
* Temeljni kolektivni ugovor za službenike i namještenike u javnim službama
* Kolektivni ugovor za znanost i visoko obrazovanje
* Statut Instituta za filozofiju
* Uredba o programskom financiranju
* Ugovori s Hrvatskom zakladom za znanost
* Ugovor sa Središnjim državnim uredom za Hrvate izvan Republike Hrvatske
* Ugovori s Ministarstvom znanosti, obrazovanja i mladih

Programsko financiranje javnih instituta sastoji se, prema Uredbi o programskom financiranju (NN 78/2023) od triju komponenta:

1. osnovna proračunska komponenta,
2. razvojna proračunska komponenta,
3. izvedbena proračunska komponenta.

**A622150 PROGRAMSKO FINANCIRANJE JAVNIH ZNANSTVENIH INSTITUTA**

|  |  |  |  |  |
| --- | --- | --- | --- | --- |
|  | Izvršenje 2023. | Plan 2024. | Izvršenje 2024. | Indeks  izvršenje/plan 2024. |
| A622150 PROGRAMSKO FINANCIRANJE JAVNIH ZNANSTVENIH INSTITUTA | 984.640,86 EUR | 1.351.149 EUR | 1.330.034,24 EUR | 98,44 |

Ova komponenta uključuje **osnovnu proračunsku komponentu** kojom se financiraju osnovne potrebe javnog znanstvenog instituta, koje proizlaze iz obavljanja njegove djelatnosti utvrđene Zakonom o visokom obrazovanju i znanstvenoj djelatnosti. U slučaju Instituta za filozofiju odnose se na:

1. plaće i materijalna prava zaposlenih,
2. materijalne troškove poslovanja,
3. sredstva za tekuće i investicijsko održavanje znanstvene infrastrukture,
4. izdatke za obavljanje znanstvene i stručne djelatnosti,
5. sredstva za znanstveno i stručno osposobljavanje i usavršavanje,
6. sredstva za izdavačku djelatnost i
7. sredstva za druge osnovne troškove.

**A622151 PROGRAMSKO FINANCIRANJE IZ EVIDENCIJSKIH PRIHODA**

|  |  |  |  |  |
| --- | --- | --- | --- | --- |
|  | Izvršenje 2023. | Plan 2024. | Izvršenje 2024. | Indeks  izvršenje/plan 2024. |
| A622151  IZVOR 31 | 2.949,30 EUR | 6.800 EUR | 3.084,66 EUR | 45,36 |
| A622151  IZVOR 52 | 44.285,31 EUR | 38.739 EUR | 54.673,82 EUR | 141,13 |

Ova komponenta uključuje sljedeće elemente:

1. vlastiti prihodi (izvor 31) i
2. ostale pomoći (izvor 52) koji se sastoji od:
   1. projekata ugovorenih s Hrvatskom zakladom za znanost:
      1. Umjetna inteligencija, autonomija i pravednost,
      2. Moralni napredak: individualni i kolektivni,
      3. Intencionalnost i načini postojanja te
      4. Nove teme u hrvatskoj filozofiji od 1874. do 1945. godine.
   2. projekta ugovorena sa Središnjim državnim uredom za Hrvate izvan Republike Hrvatske: Svjetski dometi hrvatske znanosti i filozofije – temelji hrvatskog identiteta
   3. otkup knjiga MZOM i Min. kulture,
   4. subvencija za časopis *Prilozi za istraživanje hrvatske filozofske baštine,*
   5. subvencije za izdavanje knjiga MZOM.

**A622152 PROGRAMSKO FINANCIRANJE IZ STRUKTURNIH I INVESTICIJSKIH FONDOVA EU – Mehanizam za oporavak**

|  |  |  |  |  |
| --- | --- | --- | --- | --- |
|  | Izvršenje 2023. | Plan 2024. | Izvršenje 2024. | Indeks  izvršenje/plan 2024. |
| A622152  IZVOR 581 |  | 108.179 EUR | 48.216,33 EUR | 44,57 |

Ova komponenta uključuje razvojnu i izvedbenu proračunsku komponentu programskog financiranja koja se sastoji od sljedećih elemenata.

Unutar **razvojne proračunske komponente** financira se ostvarivanje posebnih ciljeva, a u slučaju Instituta za filozofiju odnosi se posebice za sljedeće razvojne aktivnosti:

1. internacionalizaciju rezultata znanstvenih programa,
2. razvoj programa kojima se jača društveni angažman javnog znanstvenog instituta u zajednici, s posebnim naglaskom na jačanje različitosti, pravičnosti i socijalne uključivosti u visokom obrazovanju i znanosti,
3. izgradnju nove i okrupnjavanje postojeće znanstvene infrastrukture,
4. razvoj programa od posebnog utjecaja na gospodarstvo i društveni razvoj,
5. provedbu projekata od interesa za Republiku Hrvatsku,
6. preustroj javnih znanstvenih instituta i ostvarivanje drugih ciljeva u skladu s nacionalnim strateškim smjernicama i strategijom razvoja javnog visokog učilišta odnosno javnog znanstvenog instituta.

Unutar **izvedbene proračunske komponente** financira se ostvarivanje posebnih ciljeva, što se u slučaju Instituta za filozofiju odnosi se posebice za sljedeće razvojne aktivnosti:

1. prijave i realizacije kompetitivnih projekata,
2. internacionalizaciju rezultata znanstvenih projekata i programa,
3. izdavačku djelatnost,
4. održavanje znanstvenih i stručnih skupova,
5. provođenje programa kojima se jača društveni angažman javnog znanstvenog instituta u zajednici,
6. jačanje konkurentnosti mladih znanstvenika,
7. popularizaciju znanosti i umjetnosti i
8. ostvarivanje drugih ciljeva u skladu s nacionalnim strateškim smjernicama i strategijom razvoja javnog znanstvenog instituta.

Iz sredstava Nacionalnog plana oporavka i otpornosti 2021. – 2026. financirat će se temeljna i primijenjena znanstvena istraživanja koja se provode u okvirima kompetitivnih znanstvenih projekata. Na Institutu za filozofiju odlučeno je da će se provoditi sljedeći projekti s pripadnim ciljevima i rezultatima u razdoblju od 2024. do 2027. godine.

|  |  |
| --- | --- |
| **Naziv projekta** | **Glavni ciljevi projekta** |
| **Antipsihologističke koncepcije logike i njihova recepcija u hrvatskoj filozofiji (APsiH)** | (1) Razmotriti, kako iz povijesne tako i iz kritičke perspektive, nastanak i razvoj ideje da je logika (kao najegzaktnija filozofska disciplina) po svojoj prirodi odvojena od psihologije te da ne može biti reducirana na ovu potonju niti da psihološka istraživanja mogu dati rezultate koji su sastavni dio utemeljenja logike, ali i filozofije u cjelini. (2) Razmotriti neke dosad manje istražene teme vezane uz klasične pobornike antipsihologističke koncepcije logike, posebno G. Fregea i J. S. Milla te njihova utjecaja na, tj. odnosa s njima srodnim filozofima (npr. Russell, Husserl ili Wittgenstein). 3. Razmotriti kako su ideje spomenutih antipsihologistički orijentiranih autora utjecale na formiranje ideja hrvatskih filozofa druge polovice 19. i prve polovice 20. stoljeća, ali i kasnije. |
| **Hrvatske filozofkinje (CroWomPhil)** | (1) Sintetički istražiti filozofiju Helene Druskowitz; (2) istražiti feminističke i filozofske komponente u djelima dvije hrvatske književnice, Jagode Truhelke i Zofke Kveder; (3) istražiti filozofiju jezika Hede Festini; (4) istražiti filozofiju Blaženke Despot; (5) istražiti filozofiju Elly Ebenspanger i objaviti sa znanstvenim aparatom uređeno izdanje njezine doktorske disertacije; (6) nastavak djelovanja Centra za istraživanje žena u filozofiji (CIŽUF) i proširenje njegove djelatnosti. |
| **Etika i društveni izazovi (EDI)** | (1) Istražiti temeljne pojmove i teorije etike i općenito praktične filozofije za koje se razložno može očekivati da će igrati važnu ulogu u suočavanju s društvenim, kulturnim, znanstvenim, tehnološkim i ekonomskim izazovima novog vremena; (2) istražiti etičke aspekte konkretnih društvenih izazova današnjice kao što su klimatske promjene, obveze prema budućim generacijama, migracijska pitanja, tehnologije poput umjetne inteligencije i robotike te mogućnost biomedicinskog i tehnološkog mijenjanja ljudske prirode i ponašanja; (3) istražiti potencijal hrvatske tradicije praktične filozofije (u prvome redu etike te političke i socijalne filozofije 20. i 21. stoljeća) za generiranje plodnog konceptualnog i teorijskog okvira za konstruktivnu raspravu o suvremenim društvenim izazovima. |
| **Feministička filozofija formalne logike (FFFL)** | Istražiti mogućnost, metode i utemeljenost feminističkih analiza i kritika formalne logike te ponuditi analizu (povijesti) feminističke filozofije u Hrvatskoj s obzirom na primjenu i primjenjivost metoda analitičke filozofije. |
| **Javna filozofija (JaFil)** | (1) Objavljivanje znanstvenih radova u kojima se s raznih aspekata tematizira pojam javne filozofije i njezine uloge kako unutar suvremene filozofije tako i u povijesti filozofije, osobito povijesti novije hrvatske filozofije. Istraživat će se pristupi popularizaciji filozofije te načini na koje se sadržaj i metode filozofije transformiraju putem javnog dijaloga i angažmana. U krajnjoj liniji, u projektu će se identificirati razlozi važnosti i primjenjivosti filozofije u svakodnevnom životu. (2) Suradnja sa sektorom kulture i obrazovanja. (3) Povećanje broja popularizacijskih aktivnosti koje se provode u organizaciji Instituta za filozofiju. (4) Osnivanje popularne filozofske revije; (5) osnivanje Centra za javnu filozofiju pri Institutu za filozofiju. |
| **Kvalitete, duša i um u aristotelovskoj filozofiji (KvaDAr)** | (1) Istražiti Aristotelovo poimanje elementarnih i emergentnih kvaliteta u prirodi te njegovo poimanje duše kao skupa sposobnosti koje živim bićima omogućuju da reagiraju na kvalitete u okolini; (2) istražiti prijelaz s aristotelovskog kvalitativnog na galilejevsko kvantitativno poimanje svijeta te je li taj pomak utjecao na kartezijansko kvalitativno poimanje uma, (3) istražiti razvoj Aristotelova poimanja osjetilne i predodžbene sposobnosti duše, osobito tzv. zajedničkog osjetila (*sensus communis*) od Teofrasta do grčkih komentatora; (4) istražiti odnos duše i intelekta u kasnijoj aristotelovskoj filozofiji na primjeri dosad neobjavljena i slabo poznatoga teksta Nikole Vitova Gučetića *O ljudskoj duši* (*De anima humana*, Urb. lat. 514, ff. 1br–65v); (5) istražiti protivljenje Aristotelovoj filozofiji u razdoblju renesanse, što je omogućilo prevladavanje njegova poimanja svijeta, na primjeru dva ključna djela vodećeg renesansnog protuaristotelovca, Frane Petrića (*Discussiones peripateticae*, 1581 i *Nova de universis philosophia*, 1593); (6) osnovati Centar za istraživanje antičke filozofije pri Institutu za filozofiju. |
| **Pojam mogućnosti u filozofiji Martina Heideggera i širem povijesnom nasljeđu europskoga filozofiranja (MogMarH)** | (1) Istražiti pojam pojam mogućnosti u Heideggerovu filozofiranju: (1.1) istražiti pojam mogućnosti u *Bitku i vremenu;* (1.2) istražiti pojam mogućnosti u kontekstu Heideggerova promišljanja biti tehnike; (1.3) istražiti pojam mogućnosti u kontekstu kasnog Hadeggerovog mišljenja; (1.4) istražiti pojam mogućnosti kod Heideggera s obzirom na polazište u Kanta. (2) Istražiti pojam mogućnosti u širem povijesnom nasljeđu europskoga filozofiranja: (2.1) istražiti pojam mogućnosti u Platona (*Politeja*, *Sofist*, *Lisid*); (2.2) istražiti pojam mogućnosti u Aristotelovoj *Fizici*; (2.3) istražiti pojam mogućnosti u Schellinga (srednja i kasna faza filozofiranja); (2.4) istražiti pojam mogućnosti u Nietzscheovu djelu *Tako je govorio Zaratustra*; (2.5) istražiti pojam mogućnostu u kontekstu opreke poriva i duha kod Schelera. |
| **Wundt, Mercier i novija hrvatska filozofija (WM-nhf)** | (1) Istražiti recepciju Wilhelma Wundta u djelima Gjure Arnolda, Antuna Bauera, Alberta Bazale, Elze Kučere i Vladimira Dvornikovića, i to: (1.1) pokazati kakav je bio Arnoldov stav prema znanstvenoj psihologiji i Wundtovom poimanju te nove znanosti; (1.2) istražiti recepciju Wundta u djelima Antuna Bauera, i to poglavito u Bauerovoj kritici Wundtova metafizičkog sustava (Bauer, 1896, 1897. i 1900), prema sljedećim trima glavnim temama: mišljenje, spoznaja i supstancija; (1.3) istražiti recepciju Wundta u djelima Alberta Bazale, posebno na temelju njegova kraćeg teksta o Wundtu (Bazala, 1921) i s obzirom na njegov boravak u Institutu za eksperimentalnu psihologiju u Leipzigu još za Wundtova života; (1.4) istražiti recepciju Wundta u djelima Elze Kučere, posebice u njezinim tekstovima iz eksperimentalne psihologije i istraživanjima iz područja *Völkerpsychologie*; (1.5) istražiti recepciju Wundta u djelima Vladimira Dvornikovića, posebice njegov kritički odnos prema Wundtovom razumijevanju psihologije i filozofije. (2) Istražiti utjecaj recepcije Wilhelma Wundta u djelima spomenutih hrvatskih filozofa na srednjoškolsko obrazovanje u Hrvatskoj; (3) Istražiti Mercierov utjecaj na Zimmermannovu spoznajnu teoriju, i to: (3.1) utvrditi u čemu je sve i kako Mercierova kritika skepticizma utjecala na Zimmermannovu, odnosno – s druge strane – u čemu se te dvije kritike razlikuju; (3.2) utvrditi u čemu je sve i kako Mercierovo opravdanje objektivizma utjecalo na Zimmermannovo opravdanje objektivizma, odnosno – s druge strane – u čemu tog utjecaja nije bilo; (3.3) utvrditi u kojoj je mjeri i u čemu sve Mercier svojim opravdanjem realizma (i kritikom idealizma) utjecao na Zimmermannovo opravdanje realizma (i kritiku idealizma); (3.4) utvrditi u čemu su sve Mercierova razmatranja o odnosu između filozofije i objavljenih istina utjecala na Zimmermannova razmatranja o kršćanskoj filozofiji. |
| **Znanost i ideologija danas. Ekologizam, primitivizam i seksualnost (ZID)** | Analizirati i donijeti zaključke o odnosu znanosti i ideologije u pogledu tri sljedeća fenomena: (1) Odnosi između ideja i glavnih struja ekologizma i s druge strane sve važnije uloge koju hipoteza „Gaia“ igra u unutarnjem znanstvenom diskursu disciplina poput biologije i znanosti o klimi; širenje, povijesni kontekst i najnovije promjene u strujama misli koje karakteriziraju stavovi „kulturnog pesimizma“ i neprijateljstvo prema suvremenoj znanosti, modernosti ili čak čovječanstvu općenito (anti-humanizam); razvoj izrazito relativističkih i redukcionističkih pojmova znanja i znanstvene istine u području sociologije i filozofije znanosti te utjecaj tih pojmova na "slike znanosti" koje kruže u društvu i kulturi. (2) Širenje ili obnova „primitivizma“ i „indigenizma“ u humanističkim i društvenim znanostima te njihov odnos prema znanstvenim spoznajama, uključujući područja kao što su ekologija i medicina. (3) Rasprave o biološkom spolu, rodnom identitetu i „binarizmu“ u različitim aspektima javnog života i u okviru društvenih i prirodnih znanosti. |

Ukupno, planirani i ostvareni rezultati po stavkama **A622150**, **A622151**, **A622152** ukupno su planirani i ostvareni sljedeći rezultati:

|  |  |  |  |
| --- | --- | --- | --- |
| Pokazatelj rezultata | Jedinica | Cilj  2024. | Postignuto 2024. |
| Broj DH znanstvenih radova objavljenih u časopisima uvedenim u bazu SCOPUS I WOS | broj radova | 21 | 18 |
| Broj DH znanstvenih radova objavljenih u kategorijama A1 i A2 te poglavlja u uredničkim knjigama | broj radova | 38 | 54 |
| Broj autorskih ili uredničkih znanstvenih knjiga s dvjema istorazinskim recenzijama koje ju kategoriziraju kao znanstveni rad | broj radova | 2 | 5 |
| Ugovoreni nacionalni kompetitivni znanstveni projekti | broj projekata | 4 | 4 |
| Objavljivanje znanstvenih časopisa | broj časopisa | 2 | 2 |
| Popularizacija znanosti i filozofije putem digitalizacije i objave na mrežnim stranicama Instituta | objave, javna predavanja, okrugli stolovi, kvizovi, kolokviji, itd. | 30 | 35 |
| Održavanje znanstvenih skupova | broj znanstvenih skupova | 4 | 2 |
| Održavanje ljetne škole | broj održanih ljetnih škola | 2 | 2 |

U Zagrebu, 25. ožujka 2025. godine

dr. sc. Luka Boršić

ravnatelj Instituta za filozofiju